Lucas Feyerabend
Dr Lucas Feyerabend (* 1687 z Baasel; begraabe am 13. Juli 1741) isch e Schwizer Schriiner und Bildhauer gsi.

Lääbe und Wärk 
Dr Lucas (au Lukas und Lux) Feyerabend isch dr Soon vom Schriiner Jakob Feyerabend gsi. 1712 isch er as Schriiner in d Baasler Spinnwätterzumft ufgno worde. Spööter het er vor allem as Bildhauer gschafft. 1729 het er sich au in d Safrezumft iikauft. Spööter het er z Hamburg gläbt und woorschinlig au e Mol z Neuchâtel gschafft, wil er 1715 d Absicht gha het, zämme mit sinere Frau dört aane z goo und sich vo Bürgermäister und Root e Löimundzügnis het lo gee.

Dr Lucas Feyerabend isch dr erst vo sim Gschlächt, wo as Künstler gschafft het. Sit 1712 isch er mit dr Chupferstächere Anna Magdalena de Beyer (1677–1741) verhürootet gsi. Vo iine het d Baasler Moolerfamilie Feyerabend abgstammt, wo über drei Generazioone Künstler fürebrocht het.

Noochkomme
 Johann Jacob (1714-1777), Soon vom Lucas, Dekorazioons- und Kunstmooler
 Augustin (1744-1790), Soon vom Johann Jacob, Dekorazioons- und Kunstmooler
 Samuel (1746-1787), Soon vom Johann Jacob, Dekorazioons- und Kunstmooler
 Franz (1756-1800), Soon vom Johann Jacob, Dekorazioons- und Kunstmooler, Karikaturist
 Johann Rudolf (1779-1814), Soon vom Franz, Dekorazioons- und Kunstmooler

Litratuur 
 Stefan Hess, Wolfgang Loescher: Möbel in Basel. Kunst und Handwerk der Schreiner bis 1798. Baasel 2012, ISBN 978-3-856-16545-1.
 Hans B. Kälin: Die Feyerabend-Familien in Basel, in: Regio-Familienforscher 14 (2001), S. 246–256.
 Paul Koelner: Die Safranzunft zu Basel und ihre Handwerke und Gewerbe, Baasel 1935, S. 612.

Weblingg

Fuessnoote 

Bildhauer
Basler
Schwiizer
Maa
Künschtler (Schwiiz)